[bookmark: _GoBack]V E N D I M
Nr. 163, datë 13.4.2000

PËR SHPËRNDARJEN ME KOEFICIENT PJESOR TË VLERAVE FINANCIARE KREDITORËVE TË SHOQËRISË “GLOBAL-FOODS” SH.P.K, NË ADMINISTRIM

Në mbështetje të nenit 100 të Kushtetutës dhe në zbatim të nenit 6 të ligjit nr.8215, datë 9.5.1997, “Për kontrollin financiar të personave juridikë jobankarë, që kanë marrë hua nga publiku i gjerë”, dhe të neneve 3, 4 e 8, pika 3, të ligjit nr. 8360, datë 10.6.1998, “Për kriteret dhe mënyrën e shpërndarjes së pasurive të personave juridikë jobankarë, që kanë marrë hua nga publiku i gjerë”, me propozimin e Kryeministrit, Këshillit të Ministrave

V E N D O S I :

1. Fillimin e procesit të kompensimit të pjesshëm të vlerave financiare kreditorëve të shoqërisë “Global-Foods” sh.p.k., në administrim.
2. Shuma e detyrimit të mbetur që shoqëria “Global-Foods” sh.p.k. në administrim ka ndaj kreditorëvë të saj është 230 479 375 lekë. 
Koeficienti pjesor i kthimit të vlerave financiare kreditorëve të shoqërisë “Global-Foods” sh.p.k. në administrim, të jetë 0.5 ose 50 për qind.
3. Ngarkohet Banka e Kursimeve me degët e saj në rrethet Berat, Kuçovë, Skrapar dhe Tiranë për shpërndarjen e vlerave financiare kreditorëve të shoqërisë “Global-Foods” sh.p.k., në administrim.
4. Shpenzimet për shërbimet që do të kryhen në sportelet e degëve të kësaj banke përballohen nga zëri “Shpenzime” i buxhetit të vitit 2000 miratuar për Grupin e Mbikqyrjes.
5. Ngarkohet Banka e Kursimeve, Grupi i Mbikqyrjes dhe administratori i caktuar me vendim nr.209, datë 28.04.1999, të Këshillit të Ministrave për ndjekjen dhe zbatimin e këtij vendimi.
Ky vendim hyn në fuqi pas botimit në Fletoren Zyrtare.

